Page:Gospel of Saint John in West-Saxon.djvu/122

78

1. And hē cwæð tō his leomingcnihton,

Ðys godspel gebyrað tō ðǣre mæssan Phylippi and Iacobi.

Ne sȳ ēower heorte gedrēfed; gē gelȳfað on God, and gelȳfað on mē.

2. On mīnes Fæder hūse synt manega eardungstōwa; ne sǣde ic ēow. Hit ys lȳtles wana þæt ic fare and wylle ēow eardungstōwe gearwian?

3. And gif ic fare and ēow eardungstōwe gegearwige, eft ic cume and nime ēow tō mē sylfon; þæt gē sȳn þǣr ic eom.

4. And gē witon hwyder ic fare, and gē cunnon þone weg.

5. Thomas cwæð tō him, Drihten, wē nyton hwyder þū færst; and hū mage wē þone weg cunnan?

6. Sē Hǣlend cwæð tō him, Ic eom weg, and sōðfæstnys, and līf; ne cymð nān tō Fæder butan þurh mē.

7. Gif gē cūðon mē, witodlīce gē cūðon mīnne Fæder; and heonon forð gē hyne gecnāwað, and gē hine gesāwon.